SKRIFTLIG FORESPØRGSEL E-2265/01

af Ioannis Marínos (PPE-DE) til Kommissionen

(31. juli 2001)

Om: Ikke udnyttede bevillinger fra Strukturfondene

Generaldirektoratet for Regionalpolitik henviser i sin bulletin med titlen Inforegio News (nr. 68. maj 2001) til, at Rådet og Europa-Parlamentet den 3. maj 2001 havde godkendt en overførsel til perioden 2002-2006 af bevillinger fra Strukturfondene, som der ikke var indgået forpligtelser for i 2000, og som det ikke havde været muligt at overføre til regnskabsåret 2001. I samme bulletin nævnes det, at der var tale om overførsel af et beløb på 6 152 mio. EUR, hvoraf halvdelen stammer fra de græske mål 1-programmer. Det nævnes endvidere, at finansbestemmelserne for 2000-2006 begrænser denne form for overførsler til midler, som ikke er blevet opbrugt i 2000, og at der ikke er mulighed for at genopføre de bevillinger på budgettet, som der ikke vil blive indgået forpligtelser for i de efterfølgende år.

Kan Kommissionen bekræfte, at dette betyder, at fællesskabsbevillingerne for 2001 vil gå definitivt tabt for de lande, som det ikke lykkes at udnytte dem? Hvilke fingerpeg foreligger der med hensyn til Grækenlands udnyttelse af midlerne fra Strukturfondene i 2001? Hvad vil der ske med de midler fra den tredje fællesskabsstøtteramme, som ikke vil blive udnyttet i løbet af årene for dens gennemførelse?

Svar afgivet på Kommissionens vegne af Michel Barnier

(15. januar 2002)

1. Tab af forpligtelsesbevillinger, der ikke er udnyttet i 2001

I betragtning af fristerne for vedtagelse af den nye generation af programmer for perioden 2000-2006 fastsætter den interinstitutionelle aftale af 6. maj 1999, at forpligtelsesbevillingerne for det første år af programmeringsperioden 2000-2006 kan genopføres på budgettet i 2001, hvis de ikke anvendes i 2000. Ifølge de finansielle rammer, der blev truffet beslutning om i Berlin, og som blev bekræftet ved Rådets forordning (EF) nr. 1260/1999 af 21. juni 1999(1), vil de forpligtelsesbevillinger, der tildeles for hvert af årene 2001-2006, og som ikke anvendes inden hvert års udgang, blive annulleret uden mulighed for genopførelse på budgettet for det eller de følgende år. Denne bestemmelse rummer dog kun en begrænset risiko for Grækenland, da alle programmer under mål 1 bortset fra det operationelle program for teknisk bistand, der er på vej til at blive vedtaget, og ændringen af det operationelle program for miljø er vedtaget, og der automatisk opføres forpligtelser for de følgende årlige trancher.

2. Grækenlands forventede udnyttelse af forpligtelsesbevillingerne for strukturfondene i 2001

Den Europæiske Fond for Regionaludvikling (EFRU)

De forpligtelsesbevillinger, der er afsat på budgettet til Grækenland for EFRU under mål 1, udgør 2 122 mio. EUR i 2001. Der er til dato indgået forpligtelser for 2 091 mio. EUR, og et restbeløb på

31 mio. EUR er endnu ikke anvendt. Hvad Interreg-programmerne angår, forventes programmerne Grækenland/Bulgarien og Grækenland/Cypern godkendt inden udgangen af 2001. Forpligtelsesbevillingerne på budgettet for 2001 til disse to programmer udgør 42 mio. EUR.

Den Europæiske Udviklings- og Garantifond for Landbruget, Udviklingssektionen (EUGFL-U)

Budgettildelingen i 2000 for samtlige mål 1-programmer under EUGFL-U og fællesskabsinitiativet Leader+ er genopført for årene 2002-2006.

Der er indgået forpligtelser for hele 2001-budgettildelingen til Grækenland under mål 1 for EUGFL-U, dvs. et beløb på 341,2 mio. EUR, og forskuddet på 7 %, eller 158,2 mio. EUR, er udbetalt.

Under Leader+ er der vedtaget et nationalt program, således at der kan indgås forpligtelser for hele 2001-beløbet, dvs. 28 mio. EUR. Der vil blive indgået forpligtelser for dette beløb, og det første forskud vil blive udbetalt, inden den 31. december 2001.

Den Europæiske Socialfond (ESF)

De budgetterede forpligtelsesbevillinger for 2001 under ESF udgør 623 320 666 EUR, hvoraf der til dato er anvendt 621 741 332 EUR. Et beløb på 1 579 334 EUR påregnes afsat til det operationelle program for teknisk bistand, når det er færdigbehandlet. Forskuddet på 7 % for hele programmeringsperioden er udbetalt for alle vedtagne programmer, dvs. et beløb på 295 769 306 EUR.

Det Finansielle Instrument til Udvikling af Fiskeriet (FIUF)

Der er indgået forpligtelser for budgettildelingen under FIUF for 2001, dvs. 26,5 mio. EUR. Forskuddet på 7 % for den samlede programmering under FIUF (14,777 mio. EUR) er udbetalt til medlemsstaten.

3. Bevillinger til tredje EF-støtteramme, som ikke udnyttes i gennemførelsesperioden

Risikoen for tab af bevillinger som følge af, at programmerne kun gennemføres i mindre grad, skyldes anvendelsen af reglen n+2 (artikel 31, stk. 2, i forordning 1260/1999), ifølge hvilken den del af en forpligtelse, der ikke er afviklet ved betalinger ved udgangen af år n+2, frigøres, og Fællesskabets bidrag til det pågældende program reduceres tilsvarende.

Med hensyn til udnyttelsen af forpligtelsesbevillingerne for 2001 under strukturfondene har hver medlemsstat en frist indtil den 31. december 2003 til at anmelde de pågældende udgifter.

Reglen n+2 gælder også for 2002 og de følgende år.

(1) EFT L 161 af 26.6.1999.